রাজ্যসভায় বিল পাশ করানো নিয়ে কংগ্রেসের সঙ্গে কেন্দ্রের দর কষাকষির দিন সম্ভবত শেষ হতে চলছে। সব ঠিকঠাক থাকলে, আগামী অগস্টের পরে সংসদের উচ্চকক্ষে ইউপিএ’র সদস্যসংখ্যা টপকে যেতে পারে এনডিএ। সেক্ষেত্রে ইউপিএ-নির্ভরতা কাটিয়ে উঠে তৃণমূল, এডিএমকে, বিজেডি, সমাজবাদী পার্টি (এসপি), বহুজন সমাজ পার্টির (বিএসপি) সমর্থন পেলেই বিল পাশ করাতে পারবে কেন্দ্র। এ যাবৎ এই দলগুলি বিভিন্ন বিলের ক্ষেত্রে কেন্দ্রের বিরোধিতাও তেমনভাবে করেনি।
পশ্চিমবঙ্গের বিরোধী দলগুলির মতে, এই পরিস্থিতিতে ‘মোদীভাই-দিদিভাই’ সখ্য আরও বাড়তে পারে। এ প্রসঙ্গে রাজ্যসভার তৃণমূল সাংসদ সুখেন্দুশেখর রায়ের বক্তব্য, ‘‘রাজনৈতিকভাবে আমরা বিজেপি, কংগ্রেসের থেকে সমদূরত্ব বজায় রাখছি এবং রাখব। আমরা যদি দেখি কেন্দ্র জনস্বার্থবাহী পদক্ষেপ করছে, তাহলে সমর্থন করতে পারি। যদি জনবিরোধী সিদ্ধান্ত নেওয়া হয়, তাহলে যতদূর বিরোধিতা করা সম্ভব তা করব।’’ বিধানসভা ভোটে জয়ের পর তৃণমূলনেত্রী মমতা বন্দ্যোপাধ্যায় জানিয়ে দিয়েছিলেন যে জনস্বার্থের ক্ষেত্রে কেন্দ্রকে সমর্থনের বিষয়টি তাঁরা ভেবে দেখবেন।
আগামী জুন থেকে অগস্টের মধ্যে রাজ্যসভার ৫৭টি আসন শূন্য হবে। তামিলনাড়ু, মহারাষ্ট্র, হরিয়ানা, মধ্যপ্রদেশ, ছত্তীসগঢ়, বিহার, অন্ধ্রপ্রদেশ, তেলঙ্গানা এবং উত্তরপ্রদেশে রাজ্যসভার ভোট। মনে করা হচ্ছে, বিজেপি অতিরিক্ত চারটি এবং তেলুগু দেশম পার্টি (টিডিপি) তিনটি আসন পেতে পারে। অর্থাৎ রাজ্যসভায় বিজেপি’র ১৪ জন সদস্য অবসর নিলেও, আসন্ন ভোটে দেশের প্রধান শাসকদলের মোট ১৮টি আসন পাওয়ার সম্ভাবনা রয়েছে। ফলে রাজ্যসভায় ৬০ জন সদস্য নিয়ে কংগ্রেস তখনও সবচেয়ে বড় দল হলেও ইউপিএ’র ৭০ সদস্যের দলকে টপকে যেতে পারে ৭৬ সদস্যের এনডিএ।
ফলে গুরুত্বপূর্ণ বিলগুলি পাশ করাতে কেন্দ্র এসপি, বিএসপি, বিজেডি, তৃণমূল এবং এডিএমকের সমর্থন আদায় করতে পারলেই চলবে। এই দলগুলি বিলের পক্ষে ভোট দিয়ে বা ভোটাভুটির সময় অনুপস্থিত থেকে রাজ্যসভায় এনডিএ’র সুবিধা করে দিতে পারে। এই পরিস্থিতিতে তৃণমূল-বিজেপি’র ঘনিষ্ঠতা আরও বাড়বে বলেই মনে করছে কংগ্রেস এবং সিপিএম। প্রসঙ্গত, তৃণমূল ইতিমধ্যেই জানিয়ে দিয়েছে যে তারা পণ্য ও পরিষেবা কর বিল সমর্থন করবে।
রাজ্যসভার কংগ্রেস সাংসদ প্রদীপ ভট্টাচার্যের কথায়, ‘‘তৃণমূলের সঙ্গে বিজেপি’র আঁতাঁত রাজ্যসভায় যেমন ছিল, তেমনই থাকবে। কারণ, এবারের নির্বাচনে আরএসএস এবং বিজেপি’র সমর্থন ছিল তৃণমূলের দিকে। সাত শতাংশ ভোট তৃণমূলের দিকে গিয়েছে। ফলে আঁতাঁত আরও জোরদার হলে অবাক হওয়ার কিছু নেই।’’ সিপিএম সাংসদ মহম্মদ সেলিম বলেন, ‘‘দিদি-মোদীর ঘনিষ্ঠতা আরও বাড়বে। ভোটের ফল ঘোষণার আগে দিলীপ ঘোষ যাদবপুর বিশ্ববিদ্যালয় সম্পর্কে যে মন্তব্য করলেন, তা নিয়েও তৃণমূল নীরব। ভোটের সময় বিভিন্ন প্রকল্পে বিলি-বন্দোবস্ত করার জন্য কেন্দ্রীয় সরকার                                         দরাজ হাতে টাকাপয়সা পাঠিয়েছে।’’